KL: Kommunernes utilfredshed skal tages alvorligt

I DR's rundspørge har mange andre kommunerne også givet deres bud på, hvilke værktøjer de mangler for at bekæmpe socialt bedrageri.

Ud over samarbejde med forsikringsselskaber, adgang til lufthavnsinfo samt mere og bedre adgang til borgernes kontooplysninger, er der flere kommuner, der efterspørger muligheden for at kunne tage på uanmeldt besøg hos borgerne.

Hos Kommunernes Landsforening mener Thomas Kastrup-Larsen, formand for KL’s Arbejdsmarkeds- og Borgerserviceudvalg, at kommunerne langt hen ad vejen har de værktøjer, de har behov for.

Men han mener også, at man skal tage det seriøst, når 29 af landets kommuner mener, at de ikke har de rette værktøjer til at stoppe socialt bedrageri.

- Det skal selvfølgelig afvejes i forhold til privatlivets fred, men hvis vi har nogle mennesker, som vi ved snyder, men som vi ikke kan komme til at afsløre på grund af den lovgivning, der er i dag, så rokker det jo noget ved retsfølelsen. Så det er da et reelt problem. Og det synes jeg, man skulle tage og kigge på, siger han.

Ekspert: Privatlivets fred skal respekteres

Nina Von Hielmcrone er ekstern lektor i socialret ved Juridisk Institut på Aalborg Universitet og har i mange år fulgt kommunernes arbejde med at opklare socialt bedrageri.

Hun er bekymret for, om kommunerne vil komme til at krænke privatlivets fred, hvis de benytter sig af flere metoder til at opklare socialt bedrageri.

- Hvis man vil følge folks telefoner hele tiden eller holde øje med, hvor meget strøm folk bruger, så er det teknisk muligt. Men det er en krænkelse af privatlivets fred, siger Nina Von Hielmcrone.